উপন্যাসের এই স্তরে পৌঁছে অর্জুন নিজের দৈর্ঘ্যকে অতিক্রম করে অভ্রভেদী হয়ে ওঠে। মুষ্টিমেয় কয়েকজনকে নিয়ে এগিয়ে যায় সে ওই নতুন তৈরি হওয়া দেয়াল লক্ষ করে। সর্বদর্শী ঔপন্যাসিক যে ভঙ্গিতে শুরু করেছিলেন আখ্যান, ওই ভঙ্গি বজায় রেখেই তিনি এবার ব্যষ্টির সমষ্টি হওয়ার কথকতা শোনান। বলেন তিনি : ‘দেখুন এবার এই ছেলেটাকে। এর নাম অর্জুন। অর্জুন এখন তার শরীরের থেকেও লম্বা হয়ে উঠে দাঁড়িয়েছে। সে এখন তার প্রস্থের চেয়েও বেশী চওড়া। তার জীবন এখন তার জীবনের চেয়েও বড়।’ কারণ ইতোমধ্যে সে দরজার কোণে দাঁড় করানো শাবলটা হাতে তুলে নিয়েছে। সেই সে শাবল, অজ্ঞাত আততায়ী যে শাবল দিয়ে তাকে হত্যা করতে চেয়েছিল। মা শান্তিলতা পথ আগলে দাঁড়ান তার। স্থিতধী অর্জুন শান্তভাবে বলে, ‘মা, তোমার কোনো ভয় নেই। আমি ঠিক ফিরে আসবো!’ এবার মুষ্টিমেয় কজন ছেলেমেয়ের দলবল নিয়ে এগিয়ে যায় সে। দেয়ালের ওপাশে তখন সারি সারি মুখ। অন্ধকারে চেনামুখগুলো শনাক্ত করে থমকে যায় অর্জুন। চেঁচিয়ে বলে, ‘দিব্য তোরা সরে যা – আমরা এই দেয়ালটা ভাঙতে এসেছি।’ লাঠি হাতে দিব্যরা সগর্বে প্রতিরোধ করে দাঁড়ায়। অর্জুন অস্বস্তিতে পড়ে যায়। সহযোদ্ধা কার্তিক তাড়া দিলে ক্লান্তভাবে বলে, ‘না, থাক্! আজ থাক্! চল্ ফিরে যাই!’ তার বুকের মধ্যে এক অসহায় হাহাকার বাসা বাঁধে। আর একটু এগিয়ে গেলেই মারামারি লাগবে। কার মাথা ফাটবে আর কেই-বা মরবে তার ঠিক নেই। এমন এক শক্তিতে তখন সে উজ্জীবিত, ইচ্ছে করলেই সে যেন সমগ্র পৃথিবী লণ্ডভণ্ড করে দিতে পারে। ‘কিন্তু কাদের সঙ্গে মারামারি করতে যাচ্ছে সে! দিব্য, রতন, শম্ভু, নিতাই – ওদের সঙ্গে সে কলোনির মাঠে একসঙ্গে খেলাধুলো করেছে – কতদিন সে ওদের বাড়িতে ওদের মায়ের হাতের রান্না খেয়েছে। দিব্যর মায়ের মৃত্যুর আগে, যখন খুব অসুখ চলছিল তাঁর, তখন শান্তিলতা দিব্যকে নিজের বাড়িতে এনে রেখেছিলেন, তখন দিব্য অর্জুনের সঙ্গে এক বিছানায় ঘুমাতো!… মানুষের প্রাণের চেয়ে কি জমির দাম বেশী! স্বজন হত্যার বদলে তো পথে পথে ভিক্ষা করাও ভালো! অর্জুন অসহায়ের মতন দ্বিধায় কাঁপতে লাগলো। কি করবে সে? এখন তার কি করা উচিত? এমন কেউ নেই, যার কাছ থেকে অর্জুন কোনো পরামর্শ বা বুদ্ধি নিতে পারে।’